ครม.เห็นชอบปรับปรุงรายละเอียดโครงการเราชนะเพิ่มเติม เพื่อให้ประชาชนและผู้ประกอบการที่เข้าร่วม สามารถปฏิบัติตามเงื่อนไขได้อย่างถูกต้อง
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ 2 กุมภาพันธ์ 2564 มีมติเห็นชอบให้สำนักงานสภาพัฒนาการเศรษฐกิจและสังคมแห่งชาติ (สศช.) เปลี่ยนแปลงรายละเอียดโครงการเราชนะ เนื่องจากผู้ประกอบการร้านค้าธงฟ้าประชารัฐที่เป็นนิติบุคคลต่างตั้งคำถามว่าสามารถเข้าร่วมโครงการได้หรือไม่นั้น ทั้งนี้เพื่อความชัดเจนหากเป็นผู้ประกอบการร้านค้าธงฟ้าประชารัฐในรูปแบบนิติบุคคลสามารถเข้าร่วมโครงการได้ ส่วนร้านค้าอื่นๆ ยังคงเป็นผู้ประกอบการที่ไม่ใช่นิติบุคคลเท่านั้น ขณะที่ร้านค้าที่เข้าร่วมโครงการคนละครึ่ง ผู้ประกอบการกองทุนหมู่บ้าน กองทุนชุมชนเมือง วิสาหกิจชุมชน ผู้ประกอบการที่ตรวจสอบหลักแหล่งได้ รวมถึงประเภทขนส่ง อาทิ รถสามล้อถีบ สามารถเข้าร่วมโครงการเราชนะได้ โดยลงทะเบียนที่เว็บไซค์ www.เราชนะ.com ได้จนถึงวันที่ 31 มีนาคม 2564 ในส่วนของผู้ที่ถูกระงับสิทธิ์หรือถูกเรียกเงินคืนตามมาตรการต่างๆ ของภาครัฐ จะไม่สามารถเข้าร่วมโครงการเราชนะได้ สำหรับการใช้จ่าย ผู้ที่จะนำเงินไปซื้อทองคำ หรือร้านค้าที่ขึ้นทะเบียนขายสินค้าประเภทของเก่า อาทิ เพชร พลอย ทอง นาค เงิน หรืออัญมณี ไม่สามารถเข้าร่วมโครงการได้ เนื่องจากไม่เป็นไปตามเงื่อนไขค่าครองชีพ